किसी ने पान की दुकान लगाई तो कोई टीबी से पीड़ित, अब गुमनामी में
International Women's Day Mahila Diwas Special 2023 झारखंड के लोहरदगा में जन्मी दीप्ति कुमारी आर्चर हैं। अपने पूरे करियर में 100 से अधिक मेडल जीते।
‘घर के किसी कोने में धूल फांक रहीं ट्रॉफियां। गोल्ड और सिल्वर मेडल पर लगी जंग। दीवारों पर फ्रेम में लटकी तस्वीरें, जिनमें गर्व से भरे चेहरे दूर से नजर आते हैं, लेकिन मैं जिन चेहरों को देख रहा हूं, वो पीले पड़ चुके हैं। कौन कहेगा कि नेशनल-इंटरनेशनल चैंपियनशिप में जीते गए ये मेडल उन खिलाड़ियों के हैं जो फाकाकशी के दिनों में अब चाय की दुकान चलाने और सब्जी बेचने के लिए मजबूर हैं।’
‘अंतरराष्ट्रीय महिला दिवस’ सीरीज की पहली कड़ी में आज उन महिला खिलाड़ियों से रुबरू होंगे जिन्होंने सुविधाओं का अभाव होने के बावजूद संघर्ष करके कामयाबी हासिल की, देश का नाम रोशन कियी, लेकिन आज वो दो वक्त की रोटी के लिए मोहताज हैं और मेहनतकश जिंदगी गुजार रही हैं।
दीप्ति आर्चरी की नेशनल चैंपियन, मगर बेच रही चाय 
झारखंड के लोहरदगा में जन्मी दीप्ति कुमारी आर्चर हैं। अपने पूरे करियर में 100 से अधिक मेडल जीते। 15 साल तक आर्चरी करने के बाद वो रांची के अरगोड़ा में चाय बेच रही हैं।
चाय बेचकर वह हर दिन 400-500 रुपए रोज कमा लेती हैं। इन पैसों से धनुष खरीदने का 4.5 लाख रुपए का लोन चुका रही हैं। दीप्ति का दुर्भाग्य रहा कि 2013 में वर्ल्ड कप के ट्रायल के दौरान ही उनका धनुष टूट गया।
इस घटना के बाद वर्ल्ड कप में भाग लेने का उनका सपना भी अधूरा रह गया। कुछ समय तक उन्होंने बांस के धनुष से टूर्नामेंट खेला और मेडल जीते।
आगे और खिलाड़ियों के बारे में जानेंगे लेकिन पहले इस पोल पर अपनी राय साझा करते चलें...
मारिया 30 साल जेवलिन थ्रो की कोच रहीं, अब टीबी से पीड़ित
मारिया गोरती खलखो मूल रूप से झारखंड के गुमला जिले की रहने वाली हैं। फिलहाल रांची की सीरी बस्ती में अपनी बहन के यहां रहती हैं।
मारिया जेवलिन थ्रो की नेशनल रिकॉर्ड होल्डर रही हैं। 70-80 के दशक में मारिया ने कई नेशनल जेवलिन थ्रो चैंपियनशिप में भाग लिया और मेडल जीते। 1988 से 2018 तक लगातार 30 वर्षों तक लातेहार के महुआटांड में जेवलिन थ्रो की कोच रहीं। राष्ट्रीय स्तर के खिलाड़ी उनकी ट्रेनिंग से निकले। आज मारिया टीबी की मरीज हैं और बिस्तर पर हैं। उनके पास दवा खरीदने के भी पैसे नहीं हैं।
बेकरी में सेल्सगर्ल हैं नेशनल हैंडबॉल प्लेयर शबनम 
शबनम जमशेदपुर की रहने वाली हैं। हैंडबॉल की नेशनल प्लेयर हैं। कई सीनियर और जूनियर चैंपियनशिप में वह झारखंड की तरफ से खेलीं।
आज वो बेकरी में सेल्सगर्ल के रूप में काम करती हैं। उनका खेल को लेकर जुनून ऐसा है कि बेकरी का काम करते हुए भी हर दिन 2 से 3 घंटे हैंडबॉल की प्रैक्टिस करती हैं।
बेकरी में उन्हें महीने के 6,500 रुपए मिल जाते हैं जिनसे परिवार की जरूरतें पूरी हो पाती हैं। पैसे की तंगी की वजह से शबनम स्पोर्ट्सपर्सन की तरह डाइट नहीं ले पातीं। उन्होंने इंटरमीडिएट में दाखिला लिया, लेकिन पैसों की कमी की वजह से पढ़ाई भी पूरी नहीं कर सकीं।
कराटे की नेशनल चैंपियन विमला मुंडा ने बेची कच्ची शराब 
विमला मुंडा कराटे की नेशनल चैंपियन रही हैं। रांची के कांके में रहती हैं। घर में पैसे की तंगी के चलते हड़िया (देसी शराब) तक बेचनी पड़ी। इन पैसों से ही उनके परिवार का गुजारा होता था।
लॉकडाउन से पहले वह कराटे सिखाने के लिए कोचिंग सेंटर चलाती थीं। कोचिंग सेंटर बंद हुआ तो पेट भरने के लिए हड़िया बेचने लगीं। इससे 100 से 120 रुपए हर दिन कमा पाती।
विमला ने बी.कॉम. तक पढ़ाई की है। अच्छी बात यह है कि राज्य सरकार ने हाल में उन्हें पुलिस विभाग में नौकरी दी है। वह अभी ट्रेनिंग ले रही हैं। लेकिन इससे पहले उन्होंने बहुत बुरे दिन भी देखे हैं।
पॉलिमी फुटबॉल की प्रैक्टिस के संग करती हैं डिलीवरी गर्ल का काम 
कोलकाता की पॉलिमी अधिकारी भारत की U-16 वुमन फुटबॉल टीम का हिस्सा रही हैं। श्रीलंका में 2013 में एशियन फुटबॉल कंफेडेरेशन (AFC) में क्वालिफायर टीम में रहीं।
2016 में स्कॉटलैंड के ग्लासगो में हुए होमलेस वर्ल्ड कप में भी पॉलिमी ने भाग लिया। आज घर चलाने के लिए वह फूड डिलीवरी गर्ल का काम करती हैं।
एक फूड डिलीवरी पर उन्हें 20 से 30 रुपए मिल जाते हैं। काम करते हुए भी वह हर दिन 2 घंटे फुटबॉल की प्रैक्टिस करती हैं।
घर में पैसों की तंगी के चलते मजबूरी में खेल छोड़कर डिलीवरी गर्ल का काम करना पड़ा।
रश्मिता कभी इंडियन टीम में डिफेंडर, आज चलाती हैं पान की दुकान 
रश्मिता पात्रा कभी भारतीय महिला फुटबॉल टीम की डिफेंडर थीं। कई राष्ट्रीय व अंतरराष्ट्रीय टूर्नामेंट खेले, लेकिन आज वो ओडिशा के केंद्रापाड़ा जिले के ‘उल’ ब्लॉक में पान की दुकान चलाकर अपने परिवार को पाल रही हैं।
रश्मिता ने 12 साल की उम्र से ही फुटबॉल खेलना शुरू कर दिया था। पैसे नहीं होते थे, इसलिए दूसरों से पैसे लेकर टूर्नामेंट खेलने जातीं। उन्होंने इंडियन वुमन टीम में जगह बनाई।
फॉर्म से बाहर होने पर वह टीम से ड्रॉप हो गईं और उसके बाद कभी टीम का हिस्सा नहीं बन सकीं। 21 साल की उम्र में उनकी शादी हो गई। पति के बेरोजगार होने के कारण उसे पान की दुकान लगानी पड़ी।
हॉकी की कैप्टन रहींं सुनीता ने पिता की मौत के बाद कपड़ा फैक्ट्री में मजदूरी की 
कभी अंडर 17 भारतीय महिला हॉकी टीम को रिप्रेजेंट करने वाली सुनीता लुगुन ने पिता की मौत के बाद तमिलनाडु में कपड़े की फैक्ट्री में मजदूरी की। वहां उन्हें 250 रुपए रोज मिलते थे।
हॉकी टीम के पूर्व कैप्टन और वर्तमान में हॉकी इंडिया के प्रेसिडेंट दिलीप तिर्की ने मदद की और उन्हें वापस हॉकी में लेकर आए।
सुनीता ओडिशा के संबलपुर की रहने वाली हैं। उनके पास इतने पैसे नहीं थे कि हॉकी किट खरीद सकें। पिता ने मजदूरी करके पैसे जुटाए और उनको एकेडमी भेजा।
अच्छे प्रदर्शन की बदौलत उनका सिलेक्शन पहले डिस्ट्रिक्ट टीम और फिर स्टेट टीम के लिए हो गया। 2018 में उन्होंने ओडिशा की तरफ से नेशनल चैंपियनशिप खेली।
आप टीवी के सामने बैठे हों या स्टेडियम में, खेल के दौरान इंडिया…इंडिया…इंडिया के नारों का शोर आपके कानों में भी गूंजता होगा। चिल्ला-चिल्लाकर ‘चक दे इंडिया’ कहने वालों को शायद हॉकी प्लेयर सुनीता लुगुन का नाम भी अब कहीं याद हो। फुटबॉल टीम की डिफेंडर रश्मिता आज पान की दुकान के सहारे गृहस्थी की गाड़ी खींचते हुए सपनों में फुटबॉल का ग्राउंड देखती होंगी, लेकिन शायद ही किसी को उनकी शक्ल याद हो।
हम वुमंस डे को याद रखते हैं, पर याद रखने वाली महिला खिलाड़ियों को भूल जाते हैं। हमें तारीखें याद रहती हैं, हम उपलब्धियां भूल जाते हैं। हमें महिला खिलाड़ियों की मजबूरियां, जरूरतें और उनके हालात नहीं दिखते। हम सिर्फ ट्रॉफियां देखते हैं, मेडल गिनते हैं और हारे हुए हालातों से निकलकर देश को जीत का स्वाद चखाने वाली इन खिलाड़ी महिलाओं को अपने ही ‘होमग्राउंड’ पर नजरअंदाज कर हरा देते हैं। अफसोस!
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।